แอพพลิเคชันทางการเงิน เจ๋งแจ๋วโดนใจสาวกสมาร์ตโฟน(ตอนจบ)
แอพพลิเคชัน ทางการเงิน ที่ช่วยอัพเดตข้อมูลข่าวสารด้านการเงินการลงทุน และแอพพลิเคชันที่ช่วยให้การบริหารการเงินส่วนบุคคลเป็นเรื่องง่าย...
1 ส.ค. 2553

แอพพลิเคชัน ทางการเงิน ที่ช่วยอัพเดตข้อมูลข่าวสารด้านการเงินการลงทุน และแอพพลิเคชันที่ช่วยให้การบริหารการเงินส่วนบุคคลเป็นเรื่องง่าย...
โดย...สวลี ตันกุลรัตน์
หลังจากยั่วน้ำลายกันไปเมื่อสัปดาห์ก่อนด้วย “แอพพลิเคชัน” ทางการเงิน ที่ช่วยอัพเดตข้อมูลข่าวสารด้านการเงินการลงทุน และแอพพลิเคชันที่ช่วยให้การบริหารการเงินส่วนบุคคลเป็นเรื่องง่าย
แต่สำหรับสาวกสมาร์ตโฟน อย่าง ไอโฟน แค่นั้นอาจจะยังไม่จุใจ แถมยังทิ้งท้ายเอาไว้ด้วยว่า ให้รอติดตามอ่าน “ของดี” ในสัปดาห์นี้ เพราะฉะนั้นไม่ต้องรอช้า มาดูกันต่อเลยว่า แอพพลิเคชันทางการเงินมันจะเจ๋งแจ๋วได้สักแค่ไหนกันเชียว
เครื่องคำนวณ
ถ้าเป็นแค่ “เครื่องคิดเลข” โทรศัพท์ธรรมดาๆ ก็ไม่ต้องไปดาวน์โหลดแอพพลิเคชันมาให้เปลืองหน่วยความจำ แต่แอพพลิ เคชันที่อยู่ในหมวด “เครื่องคำนวณ” นี้จะถูกคิดค้นขึ้นมาเพื่อใช้เป็นเครื่องคำนวณทางการเงิน ที่ทำให้การคิดคำนวณที่เคยยุ่งยากซับซ้อนเป็นเรื่องง่าย 
EZ Loan Calcราคา : ฟรีใช้เนื้อที่ : 0.4 MB
ถ้ากำลังคิดจะซื้อบ้านสักหลัง หรือรถสักคัน แอพพลิเคชันนี้เหมาะมากๆ เพราะเราสามารถเปรียบเทียบสินเชื่อจากหลายสถาบันการเงิน เพียงใส่ตัวเลขวงเงินกู้ที่ต้องการ ระยะเวลาที่ต้องการจะผ่อนชำระ และอัตราดอกเบี้ยที่สถาบันการเงินกำหนด ก็จะได้ยอดผ่อนชำระและดอกเบี้ยที่ต้องจ่ายในแต่ละเดือน รวมทั้งดอกเบี้ยรวมที่ต้องจ่ายตลอดระยะเวลาการกู้




ภาพประกอบข่าว
Loan Calculator Pro ราคา : 0.99 เหรียญสหรัฐใช้เนื้อที่ : 0.4 MB
เป็นอีกแอพพลิเคชันที่ไว้คำนวณเกี่ยวกับสินเชื่อ แต่ที่พิเศษขึ้นมาอีกนิด คือ มีฟังก์ชันที่ทำให้เราสามารถคำนวณได้ว่า เราจะประหยัดดอกเบี้ยลงไปได้มากน้อยแค่ไหนถ้าจะจ่ายเงินกู้เพื่อปิดยอดเร็วขึ้น และยังคำนวณได้อีกว่า ถ้าในแต่ละเดือนเราจ่ายเงินต้นเพิ่มจากยอดผ่อนเดิมจะช่วยให้เราประหยัดลงได้อีกเท่าไร ซึ่งเราจะสามารถใช้แอพพลิเคชันนี้ไปได้ตลอด โดยจ่ายเงินไม่ถึง 33 บาท
Currencyราคา : ฟรีใช้เนื้อที่ : 1.4 MB
นักเดินทางน่าจะมีเครื่องคำนวณอัตราแลกเปลี่ยนติดเอาไว้สักแอพพลิเคชันหนึ่ง โดยเขาโฆษณาว่า มีสกุลเงินให้เลือกดูมากกว่า 100 ประเทศ และที่สำคัญแอพพลิเคชันนี้มีภาษาไทยด้วย
ACT Currencyราคา : 0.99 เหรียญสหรัฐใช้เนื้อที่ : 0.9 MB
ถ้าสกุลเงินแค่มากกว่า 100 สกุลเงินยังไม่เพียงพอ ลองแอพพลิเคชันนี้ดู เพราะเขาบอกว่ามีมากกว่า 190 สกุลเงิน แถมยังอัพเดตแบบอัตโนมัติทุกสกุลเงิน และสามารถกำหนดสกุลเงินที่ให้อัพเดตสดๆ ตลอดเวลา หรือจะเรียกดูการคำนวณครั้งก่อนก็ทำได้ แค่ต้องจ่ายเงินสำหรับการดาวน์โหลดเท่านั้นเอง
Tip and Splitราคา : ฟรีใช้เนื้อที่ : 1.6 MB
บ้านเราคงไม่ค่อยได้ใช้แอพพลิเคชันนี้เท่าไรนัก แต่สำหรับคนเดินทางต่างประเทศบ่อยๆ น่าจะมีติดตัวเอาไว้บ้างก็ดี เพราะเวลาจะจ่ายทิปให้พนักงาน (ตามธรรมเนียมฝรั่งเขา) ไม่ว่า 15-16% จะคำนวณได้อย่างแม่นยำ และถ้าไปเฮฮากันหลายๆ คน แอพพลิเคชันนี้ก็ทำหน้าที่หารแบ่งจ่ายค่าใช้จ่ายที่รวมทิปไปแล้ว ได้สูงสุดถึง 20 คน
Check Please Liteราคา : ฟรีใช้เนื้อที่ : 0.7 MB
แอพพลิเคชันสำหรับคำนวณการจ่ายทิปอีกอันหนึ่งที่ได้รับความนิยมจากไอโฟนแฟนคลับ ฟังก์ชันทั่วๆ ไปก็ไม่แตกต่างจากเครื่องคำนวณยี่ห้ออื่นๆ ในประเภทเดียวกัน แต่ที่พิเศษขึ้นมาอีกนิด คือ สามารถใช้สกุลเงินอื่นๆ นอกจากเหรียญสหรัฐได้ด้วย (แต่ก็ไม่รู้ว่าจะมีเงินบาทด้วยไหม)
คู่มือช็อปปิ้ง
ในหมวดนี้น่าจะได้ใจ “นักช็อปมือโปร” เพราะเป็นแอพพลิเคชันที่ออกมาช่วยให้ช็อปปิ้งได้อย่างมีประสิทธิภาพมากขึ้น ควบคุมตัวเองในการช็อปได้ดีขึ้น ด้วยการจดบันทึกรายการสินค้าที่ต้องการ สามารถเปรียบเทียบราคาเพื่อหาสินค้าที่มีราคา|ย่อมเยาได้ง่ายขึ้น และที่สำคัญไม่หลงลืมที่กำหนดเวลาในการจ่ายบิลด้วย
Shop Shopราคา : ฟรีใช้เนื้อที่ : 0.2 MB
ก่อนจะออกไปช็อปปิ้งอย่าลืมจด|รายการสิ่งของที่ต้องการ แต่บางเวลาที่นึกรายการออกก็กลับไม่มีสมุดจดอยู่ใกล้มือ แต่ต่อไปนี้ไม่ต้องห่วงอีกแล้ว เพราะแค่เปิดแอพพลิเคชันนี้ขึ้นมาก็สามารถบันทึก|รายการ หรือเปลี่ยนแปลงรายการได้ทันที แต่ผู้ทดลองใช้หลายคนยังติงอยู่ว่า อะไรที่บันทึกลงไปแล้วไม่สามารถลบทิ้งได้
Shopping List ราคา : 0.99 เหรียญสหรัฐใช้เนื้อที่ : 1.1 MB
ถ้าแอพพลิเคชันฟรีๆ ยังมีบางอย่างไม่ถูกใจ ก็ต้องยอมจ่ายเงินนิดหน่อยจะได้ใช้ฟังก์ชันเพิ่มขึ้น โดยเฉพาะการลบรายการสินค้าที่ซื้อไปแล้วออกไปได้ นอกจากนี้แอพพลิเคชันนี้สามารถเลือกรายการสินค้าที่ซื้อเป็นประจำหรือซื้อไปเมื่อไม่นานมานี้
Gift Planner ราคา : ฟรีใช้เนื้อที่ : 2.4 MB
สำหรับคนเพื่อนเยอะ (รวมทั้งญาติเยอะด้วย) น่าจะชอบ เพราะนอกจากเราจะไม่ลืมวันสำคัญของคนสำคัญแล้ว ยังช่วยให้เราควบคุมงบประมาณสำหรับการซื้อของขวัญในเทศกาลต่างๆ ได้เป็นอย่างดี โดยเราสามารถกำหนดงบประมาณสำหรับซื้อของขวัญของคนรอบๆ ตัวแต่ละคน และมีลูกเล่นให้ใส่รูปคนที่เป็นเจ้าของของขวัญและรูปของขวัญที่เราตั้งใจจะซื้อให้กับแต่ละคนลงไป
Compare Itราคา : 0.99 เหรียญสหรัฐใช้เนื้อที่ : 0.2 MB
ต้องเรียกว่าเป็นแอพพลิเคชันที่ “จิ๋วแต่แจ๋ว” เพราะใช้เนื้อที่แค่ 0.2 MB เท่านั้น แต่ประโยชน์เกินราคา (ตอนนี้เขากำลังลดราคาอยู่พอดี แต่ไม่รู้ว่าปกติแล้วราคาอยู่ที่เท่าไร) เพราะปกติเวลาไปซื้อของ โดยเฉพาะในซูเปอร์มาร์เก็ตจะค่อนข้างมีปัญหาอยู่ตรงที่ว่า ของ 2 ยี่ห้อที่ราคาและคุณภาพใกล้เคียงกัน แต่ดันตัดสินใจไม่ถูกว่าจะซื้อยี่ห้อไหนราคาถูกกว่ากัน เพราะปริมาณไม่เท่ากัน เลยเปรียบเทียบลำบาก
แต่ถ้ามีแอพพลิเคชันนี้จะช่วยให้การเปรียบเทียบราคาหาของถูกทำได้ง่ายขึ้น เพียงแค่ใส่ราคาและปริมาณของสินค้า 2 ยี่ห้อลงไป มันก็จะคำนวณออกมาให้ทันทีว่ายี่ห้อไหนประหยัดกว่า โดยแสดงผลทั้งที่เป็นตัวเลขและกราฟแท่ง
นอกจากนี้ ในกรณีที่ของ 2 ยี่ห้อบอกหน่วยของน้ำหนักหรือปริมาณที่ต่างกัน เช่น ยี่ห้อหนึ่งบอกเป็นกรัม แต่อีกยี่ห้อหนึ่งบอกเป็นออนซ์ แอพพลิเคชันนี้ก็สามารถเปรียบเทียบออกมาให้เห็นได้ชัดเจนว่า อันไหนราคาถูกกว่ากัน หรือแม้แต่การเปรียบเทียบสินค้าที่บรรจุแพ็กที่มีจำนวนสินค้าในแพ็กต่างกัน เช่น นมกล่องแพ็กเล็ก มี 4 กล่อง ราคา 20 บาท กับแพ็กใหญ่ 32 กล่อง ราคา 190 บาท
ATM Hunterราคา : ฟรีใช้เนื้อที่ : 1.7 MB
ครั้งแรกที่เห็นถึงกับอึ้งในความอัจฉริยะของแอพพลิเคชันนี้ เพราะคุณสมบัติของแอพพลิเคชันนี้ คือสามารถค้นหาตู้เอทีเอ็มได้ทั่วโลก โดยการใช้ GPS ที่มีอยู่ในไอโฟน 
แต่พอเห็นชื่อผู้พัฒนาก็ค่อยน่าเชื่อถือขึ้นมาหน่อย เพราะแอพพลิเคชันนี้พัฒนาขึ้นมาโดย MasterCard เพราะฉะนั้นชื่อเต็มๆ ของแอพพลิเคชันนี้น่าจะเป็น MasterCard ATM Hunter ที่สามารถค้นหาตู้เอทีเอ็มมีสัญลักษณ์ MasterCard ซึ่งตู้เอทีเอ็มส่วนใหญ่ในประเทศไทยก็มีสัญลักษณ์นี้ทั้งนั้น เพราะฉะนั้นในประเทศไทยก็ไม่น่าจะมีปัญหา
นอกจากนี้ แอพพลิเคชันนี้ยังไม่ใช่แค่ค้นหาตู้เอทีเอ็มของทุกธนาคาร แต่สามารถค้นหาตู้เอทีเอ็มของธนาคารที่เราต้องการได้ด้วย เพื่อเราจะไม่ต้องเสียค่าธรรมเนียมในการเบิกเงินจากตู้เอทีเอ็มของธนาคารอื่น แถมยังมีแผนที่และระยะทางจากเราไปจนถึงตู้เอทีเอ็มที่อยู่ใกล้ที่สุดอีกด้วย
อย่างไรก็ตาม แม้ว่าผู้พัฒนาจะบอกว่า แอพพลิเคชันนี้สามารถค้นหาตู้เอทีเอ็มได้ทั่วโลก แต่ดูเหมือนว่าผู้ทดลองใช้บางคนยังไม่ปลื้มกับการนำออกไปใช้นอกสหรัฐอเมริกาและแคนาดาเท่าไรนัก โดยบอก|ว่ายังไม่ค่อยอัพเดตเท่าไร และหาพบเฉพาะตู้เอทีเอ็มที่มีสัญลักษณ์ MasterCard เท่านั้น
Bill Tracker Lite ราคา : ฟรีใช้เนื้อที่ : 1.7 MB
หลังจากช็อปมาแล้วก็มาถึงเวลาจ่ายบิลสารพัดประเภท ทั้งค่าน้ำ ค่าไฟ ค่าโทรศัพท์ จ่ายบัตรเครดิต ซึ่งแต่ละรายการมีกำหนดชำระต่างกัน ทำให้หลายคนหลงๆ ลืมๆ ไปบ้าง แต่ถ้ามีแอพพลิเคชันที่คอยเตือนความจำน่าจะช่วยให้การจ่ายเงินได้ตรงตามกำหนดมากขึ้น เพราะการจ่ายเงินล่าช้ากว่ากำหนด โดยเฉพาะสินเชื่อ อาจจะมีผลต่อคะแนนเครดิตของเราก็ได้
แอพพลิเคชันนี้มีทั้ง Lite เวอร์ชัน และเวอร์ชันเต็ม ซึ่งหาก Lite เวอร์ชันยังไม่ค่อยจุใจก็ต้องยอมจ่าย 1.99 เหรียญสหรัฐ สำหรับเวอร์ชันเต็ม แต่ผู้ทดลองใช้หลายคนลงความเห็นว่า แม้จะเป็นเวอร์ชันเต็มก็ยังต้องพัฒนาอีกเยอะ
Bill Minder Liteราคา : ฟรีใช้เนื้อที่ : 2.3 MB
เป็นแอพพลิเคชันเตือนความจำในการจ่ายบิลให้ตรงเวลาอีกอันหนึ่ง ที่มีทั้ง Lite เวอร์ชันให้ทดลองใช้ฟรี และเวอร์ชันเต็มที่มีค่าดาวน์โหลด 0.99 เหรียญสหรัฐ แต่ดูเหมือนว่า Lite เวอร์ชันจะได้รับเสียงตอบรับดีกว่าเวอร์ชันเต็ม ขณะที่รูปแบบโดยรวมไม่ต่างจากแอพพลิเคชันแรกเท่าไรนัก
ลงทุน
คงจะยังไม่เรียกว่า เจ๋งจริง ถ้าไม่มีแอพพลิเคชันที่ช่วยให้การลงทุนเป็นเรื่องง่ายและสะดวกสบายมากขึ้น 
Settrade Streamingราคา : ฟรีใช้เนื้อที่ : 1.0 MB
เป็นแอพพลิเคชันของคนไทย (พัฒนาโดย Settrade หน่วยงานหนึ่งของตลาดหลักทรัพย์แห่งประเทศไทย) เพื่อนักลงทุนไทย เพราะช่วยให้นักลงทุนสามารถติดตามข้อมูลตลาดหุ้นได้ตลอดเวลา (ที่ตลาดเปิด) และซื้อขายหุ้นได้อย่างทันอกทันใจ
เกศรา มัญชุศรี ผู้ช่วยผู้จัดการกลุ่มงานการตลาด ตลาดหลักทรัพย์แห่งประเทศไทย บอกว่า หลังจากเปิดตัวไปเมื่อปีที่แล้ว แอพพลิเคชันนี้ได้รับความนิยมจากนักลงทุนเพิ่มขึ้นเรื่อยๆ โดยเฉพาะเมื่อดูจากสถิติการดาวน์โหลดของคนไทยแล้ว แอพพลิเคชันนี้ติดอันดับ Top 10 
ขณะที่มีโบรกเกอร์อยู่ 25 แห่ง ที่ให้บริการผ่านแอพพลิเคชันนี้ โดยไม่คิดค่าใช้จ่ายเพิ่ม เพราะ Settrade ในฐานะผู้พัฒนาแอพพลิเคชันก็ไม่ได้คิดค่าดาวน์โหลดหรือค่าใช้โปรแกรม (ดูรายละเอียดเพิ่มเติมได้ที่ www.settrade.com/mobile) 
แต่เป็นเพราะต้องถูกบีบให้อยู่แค่หน้าจอโทรศัพท์เลยทำให้ทางทีมผู้พัฒนาแอพพลิเคชันออกตัวว่า จำเป็นต้องลดทอนข้อมูลบางอย่าง แต่ยังมั่นใจว่าข้อมูลที่เลือกมาจะถูกใจนักลงทุน เพราะไม่ได้แค่มีความรู้ด้านเทคโนโลยี แต่มีความเข้าใจความต้องการของนักลงทุนด้วย
ทั้งนี้ Settrade Streaming มีอยู่ 5 เมนูหลักๆ โดยมีตั้งแต่ข้อมูลภาพรวมของตลาดหลักทรัพย์ ความเคลื่อนไหวของดัชนีแบบ Realtime ซึ่งแสดงเป็นกราฟดัชนีแบบที่|นักลงทุนคุ้นเคย และสามารถกำหนดให้แสดงข้อมูลเฉพาะหุ้นที่สนใจ ทั้งยังมี 3 Bids/3 Offers ให้เลือกดู และที่สำคัญ คือ สามารถส่งคำสั่งซื้อขายได้ทันที
นอกจากจะสามารถซื้อขายหุ้นได้แล้ว เกศรา บอกว่า ภายในปีนี้จะอัพเกรดให้สามารถซื้อขายอนุพันธ์ในตลาด TFEX ได้อีกด้วยเชื่อได้เลยว่า แอพพลิเคชันทางการเงินเจ๋งๆ แจ๋วๆ คงไม่หยุดอยู่แค่นี้แน่ เพราะฉะนั้นสาวก “สมาร์ตโฟน” ที่อยากมีเครื่องมือทางการเงินเด็ดๆ แบบอัพเดตก่อนใครคงต้องคอยติดตามกันต่อไป